《蜀中战后感事》
唐代·雍陶

蜀道英灵地，山重水又回。文章四子盛，道路五丁开。

词客题桥去，忠臣叱驭来。卧龙同骇浪，跃马比浮埃。

已谓无妖土，那知有祸胎。蕃兵依濮柳，蛮旆指江梅。

战后悲逢血，烧馀恨见灰。空留犀厌怪，无复酒除灾。

岁积苌弘怨，春深杜宇哀。家贫移未得，愁上望乡台。

作者简介：雍陶（约789~873以前），字国钧，成都人。工于词赋。有《唐志集》五卷，今传。